**Elev- og forældrekontrakt 2017 – 2018**

**Optagelsesprocedure**

Når eleven har været til samtale på skolen og der efterfølgende er lavet aftale om optagelse skal denne kontrakt underskrives og sendes til skolen. Når skolen har modtagetdenne i underskrevet stand og har registreret betaling af ***indmeldelses- og administrationsgebyr på 1.600,- kr.***, er eleven optaget.

Gebyret skal indbetales på skolens konto 2217 6882629048 senest 1 uge efter aftalen om optagelse er lavet med skolen. Gebyret tilbagebetales ikke, uanset om eleven eventuelt efterfølgende melder fra.

**Elevbetaling (Skolepenge)**

Elevbetalingen for skoleåret 2017/2018 udgør 2.100,- kr. pr. uge i 42 uger, hvilket svarer til i alt 88.200,-kr.

Fra elevbetalingen trækkes den statslige elevstøtte samt evt. anden form for støtte eleven måtte være tildelt. Det beløb, som forældrene herefter skal betale, kaldes egenbetalingen. Elevstøtten til elever under 18 år er ikke skattepligtig for hverken elev eller forældre. Skolen ansøger om elevstøtten. Afbryder eleven efterskoleopholdet efter mindre end 2 uger ydes ingen elevstøtte.

Nettobeløbet deles i 10 rater og ***første rate/opkrævning af skolepenge er den 1. juni 2017.***

**Studietur, linjetur og tøjpakke**

Der skal indbetales et beløb på 7.500,- kr., som dækker udgifter til tøjpakke (1.000,- kr.), samt en studietur i udlandet og en linjetur i Danmark eller til udlandet (i alt 6.500,- kr.). Dette beløb skal indbetales på skolens konto 2217 - 6882629048 senest den ***1. maj 2017.***  Beløbet tilbagebetales ikke, uanset om eleven efterfølgende melder fra.

BEMÆRK!! For elever på golflinjen vil der i løbet af året blive opkrævet et ekstra beløb på ca. 10.000 kr. til dækning af en ekstra linjetur i udlandet. Denne tur arrangeres i samarbejde med CGC Golf Academy Head Pro David Poke.

**Foreningsaktivitet i fritiden**

På Brøndby Idrætsefterskole kan eleverne være medlem af en klub/forening i tilknytning til deres linje. Udgifterne hertil betales særskilt til foreningen/klubben. Særligt for golfelever gælder det, at de skal meldes midlertidigt ind i CGC Copenhagen Golf Center. De repræsenterer dog stadig deres hjemklub ved diverse turneringer.

**Framelding og udeblivelse**

Hvis man framelder sin optagelse på Brøndby Idrætsefterskole skal dette ske senest 8 uger før kursusstart. Sker frameldingen senere vil der blive opkrævet et gebyr på 2.000,- kr. til hel eller delvis dækning af skolens tab.

**Afbrydelse af opholdet**

Ønsker eleven at afbryde sit ophold, opkræves der en afbrydelsesbetaling på tre ugers elevbetaling uden fradrag af statsstøtte, (for skoleåret 2017/2018 i alt 6.300,- kr.) til hel eller delvis dækning af skolens tab.

Hvis eleven overtræder skolens ”Spilleregler” eller landets love, undlader at efterkomme skolens påbud og anvisninger eller i øvrigt udviser en adfærd, som er uforenelig med skoleopholdet, foreligger der en misligholdelse af kontrakten og opholdet vil da kunne opsiges. En bortvist elev skal betale afbrydelsesbetaling på tre ugers elevbetaling uden fradrag af statsstøtte, (for skoleåret 2017/2018 i alt 6.300,- kr.) til hel eller delvis dækning af skolens tab.

En skoleuge på Brøndby Idrætsefterskole strækker sig fra søndag til lørdag. Ved afbrydelse af opholdet regnes der pr. påbegyndt uge.

**Midlertidig afbrydelse af opholdet**

Eleven kan med forstanders tilladelse få fri til deltagelse i familiebegivenheder, samt til speciallæge-/tandlægebesøg, der ikke afvikles på fridage. Elevfravær på grund af sygdom kræver ikke udmeldelse af skolen.

Ønskes eleven fritaget for undervisning til deltagelse i ferieture m.v. skal eleven midlertidig udmeldes af skolen. For midlertidig afbrydelse af opholdet gælder følgende vilkår: Hvis eleven af forældre midlertidigt udmeldes af skolen betales kr. 3.000,- pr. uge til dækning af skolens tab af skolepenge og statstilskud. Den normale ugebetaling bortfalder dermed.

**Erstatning**

Eleven skal erstatte de skader, som eleven forvolder på skolens eller andre elevers ejendom bortset fra hændelige uheld. Såfremt elevens forældres/værges ansvarsforsikring (familieforsikring) ikke dækker, eller hvis forældre/værge ikke har en sådan forsikring, forpligter forældre/værge sig til at erstatte skader forvoldt af eleven.

Alle elever får ved skoleårets start udleveret nøgle til deres værelse. Det er elevernes ansvar at passe godt på nøglen og aflevere den tilbage ved skoleårets slutning. Skulle det ske at man mister nøglen, skal dette straks meddeles til skolen. Det vil i så fald være muligt at få en ny nøgle mod et gebyr på 400 kr.

**Regler og vilkår**

Vi går naturligvis ud fra, at elever der vælger os, gør det ud fra et stort ønske om at leve sundt og arbejde målrettet på at udvikle sig fagligt, sportsligt og socialt og dermed leve op til skolens tre grundlæggende værdier – VILJE, AMBITIONER, ENGAGEMENT

På skolen har vi én overordnet samværsregel: VIS HENSYN!!

Det betyder, at vi til enhver tid forventer at alle på Brøndby Idrætsefterskole til en hver tid har fokus på hensynet til sig selv og i særlig grad på hensynet til fællesskabet og derfor altid udviser en positiv indstilling til at indgå i det forpligtende fællesskab efterskolen er og skal være.

Følgende forbud skal dog indskærpes:

* Enhver form for indtagelse af rusmidler
* Enhver form for indtagelse af øl & spiritus
* Enhver form for brug af doping
* Enhver form for voldelig adfærd
* Enhver form for mobning
* Enhver form for tyveri

Overtrædelse af ovenstående vil føre til øjeblikkelig bortvisning fra skolen.

Ovenstående er selvfølgelig gældende i alle skolesammenhænge, herunder også til og fra skole, på ture, ved sportsbegivenheder o.l.

Vi accepterer hermed ovenstående elev- og forældrekontrakt. (Skal sendes tilbage til skolen)

ELEVENS NAVN: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dato:

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Eleven Forældre/værge